Kommissionens beslutning

af 29. marts 2001

om anden ændring af beslutning 2001/208/EF om beskyttelsesforanstaltninger mod mund- og klovesyge i Frankrig

(meddelt under nummer K(2001) 1031)

(EØS-relevant tekst)

(2001/250/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked(1), senest ændret ved direktiv 92/118/EØF(2), særlig artikel 10,

under henvisning til Rådets direktiv 89/662/EØF af 11. december 1989 om veterinærkontrol i samhandelen i Fællesskabet med henblik på gennemførelse af det indre marked(3), senest ændret ved direktiv 92/118/EØF, særlig artikel 9, og

ud fra følgende betragtninger:

(1) Efter rapporterne om udbrud af mund- og klovesyge i Det Forenede Kongerige vedtog Kommissionen beslutning 2001/172/EF om beskyttelsesforanstaltninger mod mund- og klovesyge i Det Forenede Kongerige(4), senest ændret ved beslutning 2001/239/EF(5).

(2) Der er anmeldt udbrud af mund- og klovesyge i Frankrig.

(3) Mund- og klovesygesituationen i visse departementer i Frankrig vil kunne udgøre en fare for besætningerne i andre dele af Frankrigs område og i andre medlemsstater på grund af markedsføringen af og handelen med levende klovbærende dyr og produkter deraf.

(4) Frankrig har truffet foranstaltninger i henhold til Rådets direktiv 85/511/EØF af 18. november 1985 om fællesskabsforanstaltninger til bekæmpelse af mund- og klovesyge(6), senest ændret ved akten vedrørende Østrigs, Finlands og Sveriges tiltrædelse, og har endvidere indført yderligere foranstaltninger i de smitteramte områder, herunder de foranstaltninger, der er fastsat i beslutning 2001/172/EF.

(5) Med vedtagelsen af beslutning 2001/208/EF(7) indførte Kommissionen supplerende foranstaltninger til bekæmpelse af mund- og klovesyge i Frankrig, og de blev i lyset af sygdomsudviklingen ændret ved beslutning 2001/240/EF(8).

(6) Der er indberettet nye udbrud af mund- og klovesyge i nogle franske departementer, og derfor skal foranstaltningerne tilpasses.

(7) For at den epidemiologiske undersøgelse kan blive færdiggjort, bør de foranstaltninger, der blev indført ved beslutning 2001/208/EF, udvides og forlænges midlertidigt.

(8) Afgrænsningen af de områder, som er underkastet denne beslutnings foranstaltninger, bør ikke gælde længere end nødvendigt set ud fra objektivt fastsatte kriterier.

(9) Situationen tages op til fornyet gennemgang på mødet i Den Stående Veterinærkomité, som er berammet til den 4. april 2001, og foranstaltningerne tilpasses om nødvendigt.

(10) De i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

I Kommissionens beslutning 2001/208/EF foretages følgende ændringer:

1. I artikel 13 ændres datoen til "12. april 2001".

2. Følgende indsættes som artikel 13a:

"Artikel 13a

Kommissionen ændrer imidlertid denne beslutning, således at foranstaltningerne for de områder, som er nævnt i bilag I, kan begrænses til departementerne Seine-et-Marne, Seine-Saint-Denis og Val d'Oise, at foranstaltningerne for de områder, som er nævnt i bilag II, gælder for alle departementer i den kontinentale del af Frankrig bortset fra departementerne i bilag I, og at den dato, der er nævnt i artikel 2, stk. 2, litra a), artikel 3, stk. 3, litra a) og c), artikel 5, stk. 2, litra a), og stk. 3, litra b), artikel 6, stk. 3, artikel 7, stk. 2, og artikel 8, stk. 1, ændres til '25. februar 2001', på følgende betingelser:

Hvis Frankrig den 2. april 2001 meddeler Kommissionen, at:

a) der ikke er indberettet nye udbrud af mund- og klovesyge inden kl. 17.00 samme dag, og

b) alle kliniske undersøgelser og laboratorietest for mund- og klovesyge, der i Frankrig er foretaget på modtagelige dyr:

- på alle bedrifter, hvor der har været mistanke om sygdommens forekomst i forbindelse med de udbrud, som er blevet bekræftet i Frankrig, Nederlandene og Det Forenede Kongerige i februar og marts 2001, og

- på bedrifter, hvor der holdes modtagelige dyr, og som ligger i de iagttagelsesdistrikter og overvågningsområder, som er etableret i de områder, som er nævnt i bilag I, efter det udbrud, som blev bekræftet i marts 2001

har givet negative resultater,

underretter Kommissionen straks alle medlemsstaterne og ændrer denne beslutning med øjeblikkelig virkning. Medlemsstaterne tilpasser de betingelser, de anvender på samhandelen, for at bringe dem i overensstemmelse med den nye situation."

3. I bilag I ændres "Mayenne og Orne" til "Alle departementer i den kontinentale del af Frankrig".

4. I bilag II ændres "Alle departementer i den kontinentale del af Frankrig bortset fra departementerne i bilag I" til "Alle departementer i den kontinentale del af Frankrig".

Artikel 2

Denne beslutning er rettet til medlemsstaterne.

Udfærdiget i Bruxelles, den 29. marts 2001.

På Kommissionens vegne

David Byrne

Medlem af Kommissionen

(1) EFT L 224 af 18.8.1990, s. 29.

(2) EFT L 62 af 15.3.1993, s. 49.

(3) EFT L 395 af 30.12.1989, s. 13.

(4) EFT L 62 af 2.3.2001, s. 22.

(5) EFT L 86 af 27.3.2001, s. 33.

(6) EFT L 315 af 26.11.1985, s. 11.

(7) EFT L 73 af 15.3.2001, s. 38.

(8) EFT L 86 af 27.3.2001, s. 35.